google/wiki40b huggingface dataset:
תהילים צ"ח

תוכן המזמור

שיר זה הוא המנון שבמרכזו מתרחש טקס המלכתו של האל על העולם. לשון המזמור משופעת מושגים הקשורים במלוכה. בכותרת המזמור ובחתימתו מזכיר בעל המזמור שניים מתפקידיו של המלך. לנצח במלחמות ולשפוט בצדק את העולם. במזמור לא רק בני ישראל יריעו לה' אלא גם עמי העולם. כולם יזכו לישועתו אך בני ישראל הם אלה שיזכו בחסדו.

כותרת המזמור

מעבר למזמור זה גם מזמור צ"ו מיוחד בכך שאף בו יש הזמנה לעמי העולם להריע לה'. ניתן לשער כי "שִׁיר חָדָשׁ" המופיע בכותרת במזמור, הוא שיר בו מבקש העם מקהל השומעים לשבח את ה'.
ברבים מן המזמורים אין כותרת. חז"ל כינו מזמור זה ואחרים הדומים לו בכותרתם, כ-'מזמורא יתמא', כלומר מזמור יתום.

זמנו של המזמור

בפני חוקרי המקרא קיים קושי בתארוכו של המזמור. יש הסוברים כי זמנו של המזמור הוא מימי בית המקדש השני. שם בית המקדש אינו מופיע במזמור אך אופי המזמור מעיד על כך לשיטתם כי המזמור נאמר בזמן פולחן במקדש. לטענתם גם לשון המזמור מעידה על כך שזמנו של המזמור הוא מימי בית שני. צמד המילים "פִּצְחוּ וְרַנְּנוּ" בפסוק ד' מופיע בספר ישעיה, פרק י"ד, פסוק ז' בנבואה על מלך בבל שלטענתם החוקרים חובר אף הוא בימי בית שני. הביטוי מופיע עוד מספר פעמים בספר ישעיה. צמד המילים "יִמְחֲאוּ-כָף" אף הוא מופיע בספר יחזקאל, פרק כ"ה, פסוק ו' והוא שייך ללשון מאוחרת.

השערת מובינקל

מזמור זה שייך לסוג הנקרא 'מזמור המלכת מלך'. לשיטתו של חוקר המקרא הנורווגי זיגמונד מובינקל לסוגה זו של מזמורים שייכים חמישה מזמורים: תהילים מ"ז, צ"ג, צ"ו - צ"ט. מקורם של מזמורים אלו בטקסי פולחן חגיגיים שהתקיימו בראש השנה ובהם הציגו את המלכת האל בליווי חצוצרות ושופרות כפי בעל המזמור מתאר בפסוק ו'. לחגיגות אלה דמיון רב לשיטתו לחגיגות, שנחגגו לכבוד המלכתו של מורדוך, כמלכם של האלים. יום תרועה הוא שם נוסף לראש השנה, כמו כן מובינקל נסמך על הכתוב במשנה אשר לו אופי של עבודת פולחן: "קדושת היום, ותוקע. זכרונות, ותוקע. שופרות, ותוקע. ואומר עבודה והודאה וברכת כהנים. דברי רבי יוחנן בן נורי. אמר לו רבי עקיבא: אם אינו תוקע למלכויות, למה הוא מזכיר? אלא אומר אבות וגבורות וקדושת השם. וכולל מלכויות עם קדושת היום, ותוקע. זכרונות, ותוקע. שופרות, ותוקע. ואומר עבודה והודאה וברכת כהנים." במזמורים אלה המוטיב החוזר הוא שלטון האל על היקום. לדעת משה ויינפלד קיימת זיקה בין הסוגות, מזמורי מלך לבין 'מזמורי המלכת ה'.
פארק הרצליה

הקמה

פארק הרצליה תוכנן על ידי משרד האדריכלים שלמה אהרונסון בשיתוף עם עיריית הרצליה, בין השנים 2004- 2009. נבנה על שטחה של שלולית חורף רחבה בהרצליה, שקרויה "הבאסה", תוך שימור חלק מהבאסה במצבה כשלולית חורף, כחלק מנוף הפארק. ב-18 באוקטובר 2008 נפתח הפארק רשמית לאחר שהסתיים שלב א' בבנייתו, אז השתרע שטח הפארק על 120 דונם. לאחר עבודות הרחבה שהסתיימו ב-2011, וחתמו את שלב ב' בהקמת הפארק, גדל שטחו ל-180 דונם.
ב-2010 זכה משרד האדריכלים שלמה אהרונסון בציון לשבח על תכנון עירוני ואדריכלות נוף של פארק הרצליה, בתחרות אות העיצוב 2010.
הפארק כולל אזורי מדשאות רחבים, אזור למנגל, בית קפה, אגם, מתקני כושר, עמדות תצפית על ציפורים ומתחם מתקני שעשועים, הכולל גם אומגה. בפארק יש במה ואמפיתיאטרון שבהם מתקיימות הופעות, ובכלל זה מופעי מוזיקה קלאסית ומופעים המשלבים מוזיקה קלאסית ומוזיקה פופולרית בניהולו של המנצח גיל שוחט.
בפארק יש מסלול הליכה וריצה באורך 1,000 מטר ושביל אופניים באורך 1,200 מטר, שמתחבר לשבילי אופניים אחרים באזור. את הפארק פוקדים באופן יומיומי מבקרים לשם פעילות ספורטיבית וריצה, וכן לפעילויות פנאי.
בשנת 2015 נפתח שלב ג' בדרומית לשלב א' ובשלב ג' נמצא: בית קפה, גינת כלבים, חנייה ומסלול ופארק חבלים.
בפברואר 2016 הושקה רכבת לילדים המבצעת סיור בפארק.

בית קינן

בקרן הרחובות ז'בוטינסקי ואלתרמן נמצא "בית קינן" בתוך פארק המהווה חלק מפארק הרצליה.
ב-1937 קנה אפרים קינן את השטח המבודד הזה ובנה שם חווה חקלאית בשם "חוות הבשן" ובה בנין בעל קומה אחת למגורי הפועלים.
ב-1946 הפך הבית למגוריהם של בנו דוד שהתגורר בו עם רעייתו עפרה וילדיו במשך 60 שנים.
ב-2007 עבר הבניין והשטח לידו לבעלות עיריית הרצליה. הבניין שופץ וניטע פארק גדול לידו. הבית נקרא "בית קינן" ונערכות בו פעולות חברתיות בתחום הקהילה, הטבע והסביבה.
ג'נה מאלון

ביוגרפיה

מאלון נולדה בעיר ספארקס שבנבדה שבארצות הברית למשפחה נוצרית ממוצא נורווגי ואירי. היא גדלה לצד אמה דברה, ממנה גם שאבה את אהבתה למשחק בגיל צעיר. היא קיבלה חינוך ביתי עד כיתה ו' וכמתבגרת למדה ב"בית הספר המקצועני לילדים" שבניו יורק.

קריירת משחק

מאלון החלה את דרכה המקצועית לקראת סוף שנות ה-90 כילדה בהפקתו של ג'ף ברידג'ס "Hidden in America" בתפקיד הילדה ווילה ג'וניוסון עליו קיבלה ביקורות טובות, בסרטה של אנג'ליקה יוסטון "Bastard Out of Carolina", ובשובר הקופות של רוברט זמקיס "קונטקט" בתפקיד אלי ארוויי בצעירותה שזיכה אותה בפרס סאטורן לכישרון הצעיר המבטיח ביותר. בשנת 1998 הועמדה מאלון לפרס גלובוס הזהב על הופעתה בהפקת הטלוויזיה בבימויה של גולדי הון "Hope" ושיחקה בדרמה הקומית המצליחה של כריס קולומבוס "אמא חורגת" בתפקיד אנה בתה של ג'קי האריסון (סוזן סרנדון). ב-1999 הופיעה בדרמת הספורט של סם ריימי "בשם האהבה".
ב-2001 שיחקה מאלון בסרט הפולחן של ריצ'רד קלי "דוני דארקו" בתפקיד הנערה גרטשן רוס חברתו של דוני דארקו (ג'ייק ג'ילנהול) ובדרמה של אירווין ווינקלר "החיים כבית" בתפקיד אלייסה באק. ב-2002 שיחקה בדרמת ההתבגרות "חייהם הפרועים של נערי המקהלה" בהפקת ג'ודי פוסטר ולצידם של הכישרונות הצעירים באותן שנים אמיל הירש וקיראן קולקין. ב-2003 הופיעה מאלון בהפקת הטלוויזיה הקנדית על חייו הצורר הנאצי אדולף היטלר "היטלר: עלייתו של הרשע" בתפקיד גלי ראובל ובהפקתו של קווין ספייסי "נקודת מבט" לצידו של ראיין גוסלינג בתחילת דרכו. ב-2004 שיחקה בקומדיית ההתבגרות גאולה! בתפקיד הראשי בתור המתבגרת השקטה מרי קאמינגס.
ב-2005 השתתפה מאלון בדרמה של ג'ו רייט "גאווה ודעה קדומה" בתפקיד לידייה בנט. ב-2007 שיחקה בדרמת ההישרדות הביוגרפית של שון פן "עד קצה העולם" בתפקיד קארני אחותו של כריסטופר מקדונלד'ס (אמיל הירש). ב-2008 היא הופיעה בסרט האימה האוסטרלי "חורבות".ב-2009 שיחקה בדרמה של אורן מוברמן "השליח" בתור קלי חברתו של הסמל ויל מונטגומרי (בן פוסטר).
בשנת 2011 שיחקה מאלון בפנטזיית הפעולה של זאק סניידר "סאקר פאנץ'" בתפקיד של הרקדנית רוקט. בשנת 2012 הופיעה במיני סדרה ההיסטורית בהפקת קווין קוסטנר "הטפילדס ומקקויס", אודות הסכסוך הטפילד-מק'קוי, בתפקיד ננסי אחייניתו של המתיישב רנדולף מק'קוי (ביל פקסטון).
בשנת 2013 השתתפה מאלון בשובר הקופות המוערך "התלקחות", השני בסדרת סרטי "משחקי הרעב" בתור ג'והאנה מייסון, המנצחת ממחוז 7, ועל תפקידה זה הייתה מועמדת לפרס סאטורן לשחקנית ראשית בסרט קולנוע.
נינה אגדל

חיים אישיים

מאז 2017 מתגוררת בעיר מיאמי שבארצות הברית.
אפקט ונוס

אפקט ונוס הוא תופעה בפסיכולוגיה של התפישה שהוצעה בשנת 2003, וקרויה על שם התמונה "ונוס בחדר הרחצה" של הצייר הספרדי דייגו ולסקס. האפקט מתאר את הממצא שלפיו רוב הצופים חושבים שוונוס, הדמות שבתמונה, רואה את עצמה במראה בדיוק באותה צורה שבה הם רואים אותה בעזרת ההשתקפות. למעשה, הצופים לא מודעים לכך שוונוס רואה את עצמה בזווית אחרת אם הצופה לא עומד בדיוק מאחוריה.
ב"תכסיס" פסיכולוגי זה נעשה שימוש פעמים רבות בתחום הקולנוע. השחקן יצולם כאשר הוא לכאורה מסתכל על עצמו במראה. למעשה, השחקן רואה את המצלמה בהשתקפות של המראה, והוא רק מעמיד פנים כאילו הוא רואה את עצמו.
גידול גבישים

גידול גבישים הוא תחום העוסק בשלב העיקרי של התגבשות הגביש, שבה מתרחשת תוספת של אטומים, יונים, מולקולות או שרשראות פולימרים חדשות לפי סידור גבישי קבוע ואופייני כדוגמת סריגי בראבה. שלב הגידול מתרחש לאחר שלב ראשוני של התגרענות הומוגנית או הטרוגנית.
תוצר פעולת גידול הגבישים הוא מוצק גבישי בעל סריג אטומי צפוף. רוב המוצקים מסוג זה הם בעלי מודול יאנג ומודול גזירה אלסטיים גבוהים.

גידול גבישים בחלל

ב-16 בינואר 2003, החל האסטרונאוט הישראלי הראשון, אל"ם אילן רמון, לבצע ניסוי בשם הגן הכימי בתחנת החלל הבינלאומית.
רבקה בלאק

קורות חייה

רבקה בלאק נולדה באנהיים הילס שבקליפורניה למשפחה ממוצא ספרדי, איטלקי, פולני ואנגלי. אביה ג'ון ג'פרי בלאק ואמה ג'ורג'ינה מרקוז קלי עובדים שניהם כוטרינרים. בלאק למדה ריקוד בבית הספר והופיעה במופעי בית ספרה ובמחנות קיץ. בשנת 2008 החלה בקריירה מוזיקלית.
בשנת 2010  הופיעה לראשונה רבקה בקליפ של זמר הפופ הצעיר ג'סטין ביבר ביבי (baby) ולאחר מכן פנתה אמה של בלאק לחברת התקליטים ARK Music Factory ושילמה להם 4,000 דולרים כדי שיפיקו את הקליפ של בתה, לשיר Friday‏. השיר פורסם ב-YouTube וב-iTunes. הוא הועלה ל-YouTube ב-10 בפברואר 2011 וזכה ל-1,000 צפיות בחודש הראשון. לקראת סוף פברואר החלה בלאק לקבל איומים על חייה בטלפון ובאימייל. הסינגל דורג במצעדי להיטים רבים, בהם בילבורד 100 בארצות הברית ומצעד הסינגלים הבריטי.
השיר נכתב על ידי קלארנס ג'יי ופטריק וילסון, ומבוצע על ידי בלאק ווילסון. לאחר העלאתו ל-YouTube קיבל השיר ביקורות שליליות רבות, והיו שכינוהו "השיר הגרוע בהיסטוריה"‏‏‏. קליפ השיר נצפה כ-170 מיליון פעמים, בגינם שילם האתר לחשבונו של מעלה הסרטון למעלה מ-20,000 דולר]. לאחר מכן פורסם השיר בגרסת mp3 בחנויות המוזיקה של אמאזון ו-iTunes‏. בשתיהן זכה להצלחה יחסית, ודורג בין 100 השירים הנמכרים ביותר, דבר אשר הקנה לבלאק על פי הערכות רווחים בסך של כ-24 אלף דולר בשבוע.
ב-18 ביולי 2011 יצא הסינגל My Moment, בביצועה של בלאק שנכתב על ידי ברנדון האמילטון וקווינטון טולברט. השיר קיבל ביקורות מעורבות, הוא תואר כשונה מאוד מהסינגל הקודם של בלאק, Friday. קליפ השיר יצא באותו היום בו יצא הסינגל ונצפה מעל מיליון פעמים בפחות מ-24 שעות לאחר שיצא. עד ה-21 ביולי 2011 נצפה השיר מעל ל-10 מיליון פעמים.

חברת התקליטים RB

לאחר סכסוך בין בלאק לחברת התקליטים ARK Music Factory שהוציאה את הסינגל הראשון של בלאק, Friday, הקימה בלאק חברת תקליטים עצמאית הנקראת RB Records. הסינגל הראשון שייצא דרך חברה זו הוא הסינגל השני של בלאק, My Moment.
נסטור פיטאנה

קריירה

בנעוריו שיחק פיטאנה כדורגל וכדורסל, בקבוצות מקומיות. פיטאנה אף שימש כשחקן, כאשר מילא תפקיד משני של סוהר, בסרט הארגנטיני 'La furia'. בנוסף, שימש גם כשופט משחקי באולינג.
בין השנים 2001-2004, למד פיטאנה חינוך גופני. בנוסף, עבר קורס שיפוט כדורגל. עד 2006 שימש כמורה לחינוך גופני במוסדות לימודיים בארגנטינה, ושפט משחקי כדורגל בליגות החובבניות. ב-2006 החל לשמש כשופט בטורנירי התאחדות הכדורגל הארגנטינאית. בדצמבר אותה שנה, שפט לראשונה בליגת המשנה הארגנטינאית. ביוני 2007 שפט לראשונה בליגת העל הארגנטינאית, משחק בין אתלטיקו קולון לרוסאריו סנטראל. החל מ-2010 משמש כשופט במפעלי CONMEBOL. ב-2014 שפט במשחק הסופר קלאסיקו, שנערך באצטדיון הבונבוניירה. ב-2015 שפט באחד ממשחקי גביע רקופה סודאמריקנה, בו ניצחה ריבר פלייט את סן לורנסו וזכתה במפעל.
פיטאנה נכלל בסגל השופטים למונדיאל 2014. בטורניר זה שפט 4 משחקים, כאשר האחרון שבהם היה ניצחונה של גרמניה על צרפת, בשלב רבע הגמר. הוא שפט במשחקי קופה אמריקה 2015 ובמשחקי גביע הקונפדרציות 2017. פיטאנה נכלל בסגל השופטים למונדיאל 2018. הוא שפט במשחק הפתיחה, בו ניצחה רוסיה 5 - 0 את ערב הסעודית. במונדיאל זה שפט 5 משחקים. פיטאנה נבחר לשפוט את משחק הגמר. בכך היה לשופט הארגנטינאי השני ששופט המשחק גמר אליפות העולם בכדורגל, לאחר שהוראסיו אליזונדו שפט בגמר מונדיאל 2006.
מקצץ

מקצץ הוא כלי אבן מסותת אופייני לתעשיית כלי האבן של התקופה הפלאוליתית (תקופת האבן הקדומה) החל מהשלבים הראשונים התקופה הפלאוליתית התחתונה). המקצצים זוהו על ידי החוקרת מרי ליקי (Leakey) בערוץ אולדובאי כבר מהשלב הקדום של תעשיית כלי האבן האולדובאית, המיוחסת להומו האביליס שמלפני כ-2.4 מיליון שנה.
המקצצים הקדומים סותתו מחלוקי אבן, רובם מקוורציט ובזלת, בעזרת חלוק אחר ששימש כמקבת. מהשלבים הקדומים נמצאו כלים שדיוקם נמוך וחלקם מוגדרים כ"כלי קיצוץ" ולא כמקצצים. בתרבות האולדובאית המפותחת, שגילה 1.9 מיליון שנה, נמצאו מקצצים רבים יותר; ייצורם מדויק יותר וחלק ניכר מהם מסותתים על שני הפנים. בשלב זה הבחינו הסתתים הקדומים כי אם יהפכו את החלוק ויכו על צלקת ההתזה הקודמת, יקלו על המלאכה וישפרו את הכלי. סתתים אלו היו מפותחים יותר, כנראה מטיפוס הומו רודולפנזיס. לכלים שעובדו דו-פנית יש צלע זיגזגית אופיינית, אך חלק מהם סותתו על פן אחד בלבד.
אין צורך במקצץ לחיתוך נתח בשר או יריעת עור – לשם כך יספיק נתז חד. ראשוני האדם התחרו עם אוכלי נבלות כצבועים, תנים ונשרים על שיירי ארוחתם של טורפים גדולים מהם. לעיתים קרובות הגיעו אנשים אל זירת המזון במאוחר, כאשר בשטח נותרו רק עצמות גדולות וגולגולות שלא פוצחו על ידי הצבועים. כאן כנראה היה תפקידו החשוב של המקצץ, להגיע אל מח העצם; לולא כלי זה, היה מתבזבז המאמץ שהושקע בדרך אל המזון. ייתכן שהמקצץ שימש גם לקילוף עץ ולחפירה, פעולות שאף להן חשיבות גדולה במאמץ השרידה.
עם הופעת הומו ארגסטר (הטיפוס האפריקני הקדום של הומו ארקטוס), השתפרה והתגוונה ערכת הכלים של האדם. בין המקצצים נמצאו כלים מחודדים יותר: אלה התפתחו לדקר ולאבן יד, ואחרים דומים לקופיץ. בכך מגיעים לתעשיית כלי האבן האשלית הקדומה, המיוחסת להומו ארקטוס היוצא את אפריקה. אתרים ובהם מקצצים שונים נמצאו למשל באתר ליד תל עובדיה בעמק הירדן ובדמניסי (Dmanisi) שבגאורגיה. מכאן התפתחו בעיקר אבן היד והקופיץ, אף כי ישנם מקצצים מעטים גם בתעשיות כלי אבן מאוחרות.
אקולייד

בימי הביניים באירופה, אקולייד היה טקס מעבר שבו מוענק לאדם תואר אבירות, בדרך כלל על ידי טפיחת חרב על כתפיו.
לטקס האקולייד מספר צורות. בצורתו השכיחה המועמד לתואר כורע ברך מול איש המלוכה. אז מעניק האבירות טופח בעדינות על כתפו הימנית של המועמד עם צידה השטוח של החרב, מעביר אותה מעל ראשו וטופח על כתפו השמאלית. לאחר שעשה זאת, נעמד האביר והמלך מעניק לו את הסמל של מסדר האבירות אליו צורף.
במהלך השנים, שונה הטקס מפעם לפעם.
קיימת אי הסכמה בין היסטוריונים, הן לגבי הטקס עצמו והן לגבי התקופה בה התקיים. טפיחת החרב על הצוואר הייתה כפי הנראה מזכרת מתקופות קודמות, בהן נהוג היה להכות בחוזקה באגרוף חשוף בצווארו של המועמד לתואר, מעמד שמבטא את כפיפותו לאיש המלוכה ועל מנת שיטבע בזיכרונו. במהלך הזמן הוסבה תנועה זו לטפיחה קלה של החרב בצוואר המועמד, ובהמשך בכתפיו, כפי שעדיין מקובל בטקסי הכתרה בבריטניה כיום.
הטקסים עברו גילגולים ושינויים במרוצת השנים. טקס מעבר גרמני עתיק, של הצגת בני נוער על ידי הצבעה עליהם תוך שימוש בנשקם, הפך במאה ה-10 וה-11 לטקס בו מובהר כי אותו צעיר כבר אינו קטין אלא בוגר. מקור אחר לטקס הוא בהבהרת המחויבות המוחלטת של המועמד כלפי המנהיג, כאשר גם לאחר קבלת מכה בעורפו או בצווארו הוא נשאר רכון ומקבל את מרות המנהיג. בשטיח באייה משנת 1077 מתואר טקס הכתרתו כאביר של הרולד השני, מלך אנגליה על ידי ויליאם הראשון, אולם ברקמה זו לא מתואר במלואו פירוט הטקס. להנפת החרב נילוותה אמירת טקסטים קבועים ובעלי חשיבות.
ג'יין לוי

ביוגרפיה

לוי נולדה בלוס אנג'לס, קליפורניה שבארצות הברית. אביה לסטר לוי הוא מוזיקאי יהודי, ואימה מארי (לבית טילברי) היא אמנית נוצרייה. למדה בתיכון סיר פרנסיס דרייק שבעיר סן אנסלמו, ובתקופה זו הייתה בקבוצת ריקודי היפ הופ, וקפטנית בקבוצת הכדורגל. לוי הופיעה גם בתיאטרון הקהילתי בהפקות של "אנני" ו"הקוסם מארץ עוץ".
למדה סמסטר אחד במכללת גאוצ'ר שבמרילנד. לאחר מכן עברה לסטודיו למשחק ע"ש סטלה אדלר בניו יורק, והיא בוגרת הקונסרבטוריון שלו.

קריירה

ב-2011 שיחקה בתור מנדי מילקוביץ' בעונתה הראשונה של הסדרה "חסרי בושה".
בשנים 2011–2014 כיכבה בתור טסה אלטמן בסדרה הקומית "פרברי הגיהנום" של רשת ABC, במשך שלוש העונות שלה.
ב-2012 גילמה את קרוליין בסרט הדרמה "הדרך ללב" בכיכובו של ג'ון קרסינסקי. לאחר מכן, כיכבה בסרט הקומי "גודל מצחיק" בתור אפריל מרטין-דנזינגר-רוס, לצד ויקטוריה ג'סטיס.
ב-2013 כיכבה בתור מיה אלן בסרט האימה "מוות רצחני", עיבוד חדש לסרט "מוות אכזרי".
ב-2014 גילמה את קייט בסרט הדרמה "אודות אלכס" לצד מקס גרינפילד ואוברי פלזה. לאחר מכן, גילמה את מדיסון בפרק אחד בסדרה הקומית "המופע של קרול". 
ב-2014 כיכבה בתור סטפי בסרט הדרמה המוזיקלי "Bang Bang Baby" לצד ג'סטין צ'טווין ופיטר סטורמר.
ב-2015 כיכבה בתור קייט בסרט הקומי "פרנק וסינדי" לצד רנה רוסו ואוליבר פלאט.
ב-2016 כיכבה בתור רוקי בסרט האימה "לא לנשום" לצד סטיבן לאנג ודילן מינט. לאחר מכן, כיכבה בתור מרדית' בסרט ההרפתקאות הקומי "מפלצת של משאית" לצד לוקאס טיל. בנוסף, שיחקה בפרק אחד בסדרה השוודית-אמריקאית "Swedish Dicks" בתור טיילור סלואו/רות'.
ב-2017 שיחקה בתור ג'וי גרינפילד בסדרה הקומית "There's... Johnny!" לצד טוני דנזה. בנוסף, גילמה את אליזבת בפרק אחד ברימייק לסדרה "טווין פיקס" .
ב-2018 שיחקה בתור קתרין בסרט הדרמה "Pretenders" לצד ג'יימס פרנקו, שגם ביים את הסרט. לאחר מכן, שיחקה בסרט הפעולה הקומי "מרד במשרד" בתור סמנתה.

חיים אישיים

בשנים 2011–2013 הייתה נשואה לשחקן ג'יימי פרייטס, כשבמשך המחצית השנייה של תקופה זו הם היו פרודים.
יאיר פרג'ון

ביוגרפיה

יאיר פרג'ון נולד במושב ברכיה, השלישי מבין 13 אחים ואחיות, כולם עוסקים בתחום החינוך וההוראה. בשנים 1977-1976 אף שימש כרכז משק במקום הולדתו ובמקביל עסק בהקמת חוגי סיירות במסגרת החברה להגנת הטבע.
פרג'ון התגייס לצה"ל במסגרת גרעין נח"ל, והתנדב לצנחנים לגדוד הנח"ל המוצנח. בצנחנים עבר מסלול הכשרה כלוחם. במלחמת יום הכיפורים, ב-6 באוקטובר 1973, יצא עם כוח שמנה 16 לוחמים למשימת חילוץ של החיילים הנצורים בתל סאקי שהיה מכותר על ידי כוחות האויב. עם אור ראשון התפתח קרב קשה למרגלות התל, עם כוחות סוריים עדיפים. במהלך הקרב נהרגו 14 מחבריו. פרג'ון שנפצע קשה, הצליח לשרוד בשטח הסורי לאחר צום של שלושה ימים, ללא מים או מזון. רק עם הגעתם של כוחות המילואים לאזור, חולץ פרג'ון על ידי כוחות השריון.
את פעילותו הציבורית החל עם תום שירותו הצבאי. בימים שלאחר מלחמת יום הכיפורים סערה הארץ בעקבות ועדת אגרנט. היה קרע וחוסר אמון של הציבור בממסד ואט אט קמו קבוצות מחאה רבות שדרשו שינוי. פרג'ון שחש צורך "לקום ולעשות מעשה" החליט לחולל שינוי בקרב בני נוער בפריפריה, אזור מגוריו. פרג'ון יזם את הקמתם של חוגי סיירות בדרום- אזורים בהם לא פעלה תנועת נוער. במסגרת זו הדריך טיולים רבים בכל הארץ, נלמדו שיעורים טופוגרפיה וידיעת הארץ. במסגרת זו חבר פרג'ון לחברה להגנת הטבע ולעמותה ע"ש אורי מימון (שנפל במלחמת יום הכיפורים בעיר סואץ) וריכז את פרויקט הסיירות עבור מאות ילדים בדרום.
פרג'ון, בוגר מכללת בית ברל בלימודי ארץ ישראל וגאוגרפיה, הוא האיש אשר יזם והקים את בית ספר שדה שקמים של החברה להגנת הטבע ב-1982 באתר ניצנים הישנה וכיהן כמנהלו במשך 25 שנה.
לאורך השנים עסק בשינוי התודעה הציבורית ויחסו למשאבי הטבע, הסביבה והנוף בכללם הוביל מאבק ציבורי וסטטוטורי על ההכרה בחשיבותם הסביבתית והאקולוגית של דיונות החול שבין אשדוד לניצנים והפיכתם לשמורת טבע, הקים אנדרטה ארצית לזכר נשים לוחמות- "יד לאישה הלוחמת" בניצנים, במשותף עם תא"ל במיל' יצחק פונדק והמועצה לשימור אתרים ופיתח מערך הדרכה להעצמה נשית והצגת העשייה של הנשים למען המדינה מראשית הציונות ועד היום, הנחיל טיולי לילה בקרב קבוצות אוכלוסייה שונות ויזם פעילות זואולוגית וביולוגית בחולות כגון 'הבלש הצעיר' ושחזור אניית מעפילים לילדי בתי הספר.
עם היבחרו לראשות המועצה האזורית חוף אשקלון, משמש פרג'ון כיו"ר החברה הכלכלית של המועצה, חבר דירקטוריון באיגוד הספורט העממי וחבר הוועדה לניגוד עניינים מטעם משרד הפנים. פרג'ון קידם עצמאות כלכלית למועצה ופתיחת אזורי מסחר, הרחבות ביישובים, בנייה והרחבת מוסדות חינוך ופרויקטים מקדמי איכות סביבה כגון: הקמת 'שביל האור מחוף אל חוף'- שביל הליכה וטיול מחוף זיקים לחוף ניצנים לאורך כ- 50 ק"מ שיקיף את כל שטחי המועצה האזורית חוף אשקלון והנופים והאתרים המשמעותיים בתחומה.
בספטמבר 2011 נבחר פרג'ון להכלל ברשימת 100 המשפיעים ביותר בישראל לשנת 2011. מנימוקי הבחירה: "פרג'ון הבין שההשקעה הטובה ביותר היא בילדים ובנוער ויזם סדרת פרויקטים שיזניקו את רמת החינוך ביישובים ובקיבוצים שנכללים בשטח המועצה".
בשנת 2014 היה זה עיתון 'גלובס' שבחר בפרג'ון, מקום 8 ברשימת ' 50 האנשים שעשו את השנה' יחד עם ראשי הרשויות בעוטף עזה תחת ההגדרה 'חזית העורף' בעקבות מבצע 'צוק איתן' ואף קיבל עם עמיתיו את אות 'אביר איכות השלטון' בנושא 'חוסן לאומי'  מטעם התנועה לאיכות השלטון.
בשנת 2019 פרג'ון חבר למפלגת חוסן לישראל בראשות בני גנץ והוצב במקום ה-48 ברשימת כחול לבן המשותפת לחוסן לישראל ולשתי מפלגות אחרות.
פרג'ון, תושב ניצן הוותיקה, נשוי ואב לחמישה.
פרופיל ביופיזיקלי

בדיקת NST (מוניטור עוברי)

בדיקת NST‏ (מוניטור עוברי) היא בדיקה לא פולשנית אשר נועדה להעריך את מצבו הכללי של העובר. תצפיות על עוברים הראו שעוברים תקינים בעלי מערכת עצבים אטונומית תקינה, יראו אפיזודות קצרות של האצה בקצב הלב העוברי (fetal heart rate accelerations). האצות מתרחשות כמעט תמיד כאשר העובר זז ברחם. גם במצבים בהם קיים לחץ חלקי על וריד חבל הטבור קיימות האצות בדופק העוברי, שמטרתן לשמר את תפוקת הלב כתגובה לירידה הזמנית באספקת הדם מחבל הטבור. האצה מוגדרת כעליה בדופק העוברי מעל הדופק הבסיסי (הבזאלי) של 15 bmp והנמשכת לפחות מעל 15 שניות. 
NST יכולה להיות מוגדרת כרקאטיבית או לא ראקטיבית. בדיקה ראקטיבית מוגדרת כבדיקה הכוללת לפחות שתי האצות כהגדרתן לעיל, במשך 20 דקות. לעיתים יש צורך בהערכה בת 40 דקות כתלות במחזור השינה העוברי (כלומר, ייתכן כי העובר ישן במהלך הבדיקה ועל כן יש צורך להאריכה ב-20 דקות). בדיקת NST תחשב לא ראקטיבית, במידה ולא נעשו מספיק האצות במשך 40 דקות. 
בבדיקת NST  ייתכנו גם דה-אקסלרציות, בלפחות 50% מן המקרים. במידה והן לא רפטיטיביות ואורכות פחות מ-30 שניות, אין צורך בהתערבות מיילדותית. אולם, חזרות של דה-אקסלרציות או כאלו הנמשכות מעל 60 שניות מקושרות לעליה בסיכון למות העובר.

הערכת מי השפיר

הערכת כמות מי השפיר נעשית על ידי בדיקת נפח מי השפיר (Amniotic fluid Index ‏ - AFI‏). AFI  נורמלי מוגדר כמדידה של כיס מי שפיר אחד לפחות, בו כמות המים הוורטיקלית היא 2 ס"מ. מיעוט מי שפיר, לדוגמה, מוגדר כמצב בו מדידת הכיס הגדול ביותר של מי השפיר תניב תוצאה הנמוכה מ-2 ס"מ, וב-AFI  כולל של מתחת ל-5 ס"מ, בעוד שריבוי מי שפיר מוגדר כ- AFI  הגדול מ-24-25 ס"מ. מדידת AFI  מתבצעת באמצעות אולטראסאונד וחלוקת הבטן לרבעים דמיוניים, כשבכל רביע מחושבת כמות מי השפיר בכיס של אותו הרביע, ונעשית סכימה של התוצאות בכל הכיסים. 
מיעוט או ריבוי מי שפיר עלולים להצביע על מחלות שונות, ומכאן חשיבות הבדיקה והכללתה בבדיקת ה- BPP.
בורשצ'יב

היסטוריה

האזכור הראשון של העיר מתייחס ל-1456, אז העיר השתייכה למשפחת דודינסקי. ב-1629 העיר קיבלה זכויות מגדבורג. בין 1672–1683 העיר השתייכה לטורקים. אחרי חלוקת פולין העיר עברה לידיה של האימפריה האוסטרו-הונגרית.
בין 1809–1815 הייתה העיר חלק מן האימפריה הרוסית, ואז חזרה לידיה של אוסטריה. ב-1810 נמנו בעיר 317 משפחות, 286 בתים ו-1054 תושבים.
בזמן מלחמת העולם הראשונה, בין השנים 1914–1917, נכבשה העיר על ידי הרוסים, ולאחר מכן הייתה זמן קצר חלק מהרפובליקה העממית של מערב אוקראינה. עד ספטמבר 1939 הייתה חלק מפולין, ואז נכבשה על ידי הצבא האדום.

תולדות הקהילה

התיעוד הראשון לישיבת יהודים בעיר הוא מסוף המאה ה-17. מהמחצית השנייה של המאה ה-19 התפתחה הקהילה בעיר, וישבו בה חסידויות שונות.
במהלך מלחמת העולם הראשונה הגיעו לעיר מאות פליטים יהודים מיישובי הסביבה.
ארגונים ציוניים פעלו בעיר מסוף המאה ה-19, ובשנת 1909 הוקם בה בית ספר עברי מרשת שפה ברורה. בין מלחמות העולם פעלו בעיר תנועות נוער ציוניות.

בשואה

עם פרוץ מלחמת העולם השנייה הגיעו לעיר פליטים יהודים ממערב פולין, והקהילה המקומית התגייסה לעזרתם. ב-17 בספטמבר 1939 נכנס לעיר הצבא האדום, ומוסדות הציבור היהודיים במקום נסגרו.
ב-7 ביולי 1941, לאחר פרוץ מבצע ברברוסה, נכנסו לעיר כוחות צבא הונגריה. באותה עת הובאו לעיר מאות פליטים יהודים מאזור הקרפטים, והועד המקומי התגייס לסייע להם. עם העברת השלטון בעיר לידי הגרמנים, צוו יהודיה לשאת סרט עם מגן דוד על זרועם, ובני 14 עד 60 חויבו בעבודות כפייה. כמו כן, הוגבלה תנועת היהודים בעיר, ומונה בה יודנרט, אשר נצטווה להעביר לגרמנים תשלומי כופר וחפצי ערך. ראש היודנרט הראשון בעיר, וולף הס, נרצח לאחר שהגרמנים סברו שאינו צייתן דיו.
בחורף 1942-1941 נחטפו צעירים יהודים מהעיר למחנות עבודה באזור טרנופול, שם הועבדו במחצבות, ונרצחו בסופו של דבר.
באפריל 1942 הוקם באזור העני של העיר גטו, בו רוכזו היהודים בצפיפות. לגטו הועברו יהודים רבים מיישובי הסביבה, ומעת לעת אירעו בו מעשי רצח בידי הגרמנים. ב-26 בספטמבר 1942 בוצעה בגטו אקציה ראשונה, במהלכה כ-100 יהודים, רובם קשישים וחולים, נרצחו במקום, וכ-800 יהודים שולחו למחנה ההשמדה בלז'ץ. קבוצת צעירים הועברה למחנה ינובסקה, שם נרצחו.
לאחר אקציות שנערכו ביישובי בסביבה, הועברו לגטו בעיר יהודים נוספים רבים מהאזור, ואלו סבלו במהלך חורף 1943-1942 מרעב וממגיפות. יהודים רבים שניסו להימלט מהגטו נתפסו, ונרצחו.
ב-3 במרץ 1943 שולחו כ-400 יהודים נוספים מהגטו למחנות ההשמדה, וב-19 באפריל, ערב פסח, אספו שוטרים גרמנים ואוקראינים כ-800 יהודים מהגטו, ורצחו אותם בבית העלמין היהודי בעיר.
ב-5 ביוני 1943 נרצחו כ-700 יהודים נוספים בבית העלמין בעיר. ב- 9 ביוני 1943 החלה אקציה נוספת, בת חמישה ימים, במהלכה נרצחו כ-1,800 יהודים נוספים בבית העלמין בעיר, והעיר הוכרזה רשמית כ"נקייה מיהודים". קבוצה של כ-60 יהודים הושארה בעיר לצורך סידור רכוש הקורבנות.
ב-14 באוגוסט 1943 נרצחו כ-360 יהודים שהסתתרו ביערות הסביבה, והתפתו להודעות הגרמנים כי אם יסגירו עצמם לא יאונה להם כל רע. המצוד אחר יהודים מסתתרים נמשך עד לתום תקופת הכיבוש הגרמני ב-27 ביולי 1944.
קבוצת פרטיזנים יהודים מהעיר, שנודעה בשם "בארשטשיווער באנדע" (כנופיית היהודים), ביצעה מספר פעולות נגד המשטרה האוקראינית, וב- 17 בנובמבר 1943 ביצעה פעולה לשחרור הכלואים בבית הסוהר בעיר, ובהם 20 יהודים. במהלך היתקלות עם הגרמנים בדצמבר 1943 התפזרה הקבוצה, וחלק מחבריה שמו קץ לחייהם כדי לא ליפול בידי הגרמנים.